Vrou vermoor kêrel glo ná klapArgieffoto ’n 38-jarige vrou van Joubertina in die Oos-Kaap is oor die naweek in hegtenis geneem nadat sy glo haar kêrel tydens ’n hewige argument met ’n mes doodgesteek het. Sers. Majola Nkohli, woordvoerder van die polisie, sê die twee was Saterdag omstreeks 21:30 in ’n woordewisseling buite ’n huis in Rondomskrik betrokke. Daar word beweer dat die 42-jarige man sy vriendin deur die gesig geklap het. Dit is toe dat sy hom na bewering een keer met ’n mes in die bolyf gesteek het. Nkohli sê die man is op die toneel dood. Die vrou is sedertdien in aanhouding en sal na verwagting vandag (Maandag) in die plaaslike landdroshof verskyn op aanklag van moord.